P r e d k l a d a c i a    s p r á v a

	Predkladaný návrh novely zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov reaguje na zmeny vykonané v jednotlivých hmotnoprávnych daňových zákonoch, predovšetkým zákona o dani z príjmov, zákona o dani z pridanej hodnoty, ako aj na poznatky získané z aplikácie tejto procesnej normy v praxi.

Návrh novely zákona konkrétne nadväzuje na:

-	nový zákon  o dani z pridanej hodnoty, predovšetkým za oblasť registrácie zahraničnej osoby,
-	sankčný systém, ktorý je upravený v zákone o správe daní, avšak zatiaľ neobsahuje  sankcie za kladné rozdiely medzi vlastnou daňovou povinnosťou  zistenou správcom dane a nadmerným odpočtom  uvedeným v daňovom priznaní predloženým daňovým subjektom a  navrhuje sa aj  sankčný postih voči správcovi dane, ak nadmerný odpočet vráti oneskorene,
-	zákon č. 223/2004 Z.z., ktorým sa mení a dopĺňa zákon č. 446/2002 Z. z. o vzájomnej pomoci pri vymáhaní niektorých finančných pohľadávok, v dôsledku ktorého sa rozširuje sprístupnenie daňového tajomstva komisii Európskych spoločenstiev a osobám akreditovaným Bezpečnostným akreditačným orgánom Európskej komisie v súvislosti so spojovacou sieťou EÚ CCN/CSI.

V návrhu novely zákona sa ďalej:
-	spresňuje  postup daňového subjektu pri registrácii, ako aj správcu dane v ustanovení o miestnej príslušnosti,
-	dopĺňajú ustanovenia o daňovej kontrole, predovšetkým z hľadiska praktických poznatkov; ide o zistenie základu dane a určenie dane podľa pomôcok, ak  daňový subjekt neumožní správcovi dane vykonať kontrolu; upravili sa ustanovenia o začatí daňovej kontroly a o prerokovaní protokolu (vypúšťa sa zápisnica), rozšírila sa daňová kontrola o kontrolu daňového bonusu uplatneného daňovým subjektom,
      -   navrhuje postup, podľa ktorého na základe písomnej dohody medzi správcom dane       a daňovým subjektom bude môcť daňový subjekt správcovi dane doručovať písomnosti elektronickými prostriedkami, 
-	spresňuje postup pre zverejňovanie zoznamov daňových subjektov, ktorým bol povolený odklad platenia dane (daňového nedoplatku) alebo povolené platenie dane v splátkach (daňového nedoplatku), zoznam daňových dlžníkov, ktorým bol čiastočne alebo celkom odpustený daňový nedoplatok,
-	podstatne zjednodušuje platenie dane, ako aj postup správcu dane, ak daňový subjekt riadne neoznačí použitie platieb,
-	spresňujú ustanovenia o odvolaní (§ 46 až 48) v nadväznosti na zavedenie pojmu prvostupňový orgán, ktorým okrem daňových úradov, colných úradov a obcí môže byť daňové riaditeľstvo, colné riaditeľstvo a aj ministerstvo, 
-	doplnil  postup pri započítaní  daňových pohľadávok s pohľadávkami voči štátnym rozpočtovým organizáciám, na základe ktorého bude môcť daňový úrad alebo colný úrad postúpiť tretej osobe daňovú pohľadávku daňového dlžníka, na ktorého bol vyhlásený konkurz, 
-	vykonali ďalšie úpravy z hľadiska praktickej aplikácie v ustanoveniach súvisiacich s preskúmaním rozhodnutia mimo odvolacieho konania, odkladmi platenia a povolenia splátok, daňovým exekučným konaním, poskytovaním úľav  a upresnením niektorých ustanovení súčasne platného zákona. 

S návrhom novely zákona sa novelizuje aj zákon č. 446/2002 Z. z. o vzájomnej pomoci pri vymáhaní niektorých finančných pohľadávok v znení zákona č. 223/2004 Z. z. Nadväzne na pripravované delegovanie kompetencií pri poskytovaní, požadovaní alebo prijímaní vzájomnej pomoci pri vymáhaní finančných pohľadávok na Daňové riaditeľstvo SR a Colné riaditeľstvo SR, ako nadriadené orgány k daňovým úradom a colným orgánom, je potrebné v návrhu  upraviť pôsobnosť príslušného orgánu Slovenskej republiky a nadväzne vykonať zmeny v súvisiacich ustanoveniach. 
	
	Zároveň sa navrhuje v predkladanom návrhu novely zákona v Čl. III novelizovať zákon   č. 472/2002 Z. z. o medzinárodnej pomoci a spolupráci pri správe daní a o zmene a doplnení zákona č. 366/1999 Z. z. o daniach z príjmov v znení neskorších predpisov v znení zákona    č. 191/2004 Z. z.,  v súvislosti s poskytovaním údajov členským štátom Európskej únie o vyplatených úrokoch alebo iných výnosoch fyzickej osobe z členského štátu EÚ. Nadväzne na Smernicu Rady č. 2004/56/ES z 21.4.2004 sa navrhuje transponovať ustanovenie o doručovaní rozhodnutí a iných písomností príslušným orgánom SR, ktoré boli vydané príslušným orgánom zmluvného štátu, daňovým subjektom na území SR, vrátane oznámenia dátumu  doručenia  písomnosti daňovému subjektu, ako aj právomoc príslušných orgánov SR o doručovanie rozhodnutí v inom zmluvnom štáte. Rovnako sa navrhuje upraviť postup pri navrhovaní simultánnej daňovej kontroly u daňových subjektov, ak o jej vykonávanie  majú  záujem dva alebo viaceré členské štáty EÚ.

	V Čl. IV sa navrhuje novelizovať zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, v ktorom v súvislosti s pristúpením Slovenskej republiky k Európskej únii je potrebné odstrániť diskrimináciu spočívajúcu v rôznom spoplatňovaní novovyrobeného a ojazdeného  motorového ojazdeného vozidla a ujednotiť sadzbu správneho poplatku na 2000 Sk bez rozlišovania vozidiel a zároveň  sa sadzobník dopĺňa aj o poznámku súvisiacu s platením poplatkov za udržiavanie platnosti patentu, európskeho patentu a dodatkového ochranného osvedčenia.

Návrh zákona bol zaslaný na riadne pripomienkové konanie 21 pripomienkujúcim miestam. Do stanoveného termínu predložilo 18 orgánov , z  ktorých 7 pripomienkujúcich miest neuplatnilo žiadne pripomienky. Iniciatívne sa k pripomienkovému konaniu prihlásili  naviac 3 pripomienkujúce subjekty.   

	Zásadné pripomienky predložilo Ministerstvo dopravy, pôšt a telekomunikácií SR, Sekcia Inštitútu aproximácie práva Úradu vlády SR, Štatistický úrad SR, Generálna prokuratúra SR, Národný bezpečnostný úrad, Úrad priemyselného vlastníctva SR a Združenie miest a obcí Slovenska. Vyhodnotenie pripomienkového konania je v prílohe. Materiál sa predkladá bez rozporov.

	Prijatie navrhovaného zákona nepredpokladá finančné, ekonomické, environmentálne vplyvy ani vplyv na zamestnanosť.